《定远道中晓行》
清代·杨锐

岩高石齿排云树，束火起寻江上路。岭头煜煜见明星，襟上涓涓泻凉露。

露冷空山栖鸟惊，幽兰被径香风迎。道旁秃树似人立，林间飞瀑疑松声。

石磴高巉碧峰顶，云气入窗行簥冷。木鱼晓动僧呗开，叫起西溪老翁醒。

作者简介：（1857—1898）四川绵竹人，初字退之，后字叔峤，又字钝叔。初入张之洞幕。光绪十五年，以举人授内阁中书。后以陈宝箴荐，加四品卿衔充军机章京，参与新政。政变起，与谭嗣同等同被害。为戊戌六君子之一。有《说经堂诗草》。